ຫວຽດນາມ ຖື ອາເມລິກາ ແມ່ນໜຶ່ງໃນບັນດາຄູ່ຮ່ວມມືສຳຄັນແຖວໜ້າ
ຫວຽດນາມ ຖື ອາເມລິກາ ແມ່ນໜຶ່ງໃນບັນດາຄູ່ຮ່ວມມືສຳຄັນແຖວໜ້ານີ້ແມ່ນຄຳຢັ້ງຢືນຂອງທ່ານນາຍົກລັດຖະມົນຕີ ຫວຽດນາມ ຫງວຽນຊວັນຟຸກ ທີ່ການຕ້ອນຮັບທ່ານ John Pete Ricketts ຜູ້ວ່າການລັດ Nebraska, ປະເທດອາເມລິກາ, ໃນຕອນບ່າຍວັນທີ 6 ກັນຍາ, ຢູ່ຮ່າໂນ້ຍ.
ທ່ານນາຍົກລັດຖະມົນຕີ ຫວຽດນາມ ຫງວຽນຊວັນຟຸກ ໃຫ້ການຕ້ອນຮັບທ່ານ John Pete Ricketts ຜູ້ວ່າການລັດ Nebraska, ປະເທດອາເມລິກາ (ພາບ: TTXVN)
ທ່ານນາຍົກລັດຖະມົນຕີມີຄວາມປາດຖະໜາຢາກຊຸກຍູ້ການພົວພັນຄູ່ຮ່ວມມືຮອບດ້ານລະຫວ່າງສອງປະເທດໃຫ້ມີການພັດທະນາທີ່ແທດຈິງ ແລະ ມີປະສິດທິຜົນຢ່າງບໍ່ຢຸດຢັ້ງ. ໃນໄລຍະທີ່ຜ່ານມາ, ການຮ່ວມມືດ້ານການຄ້າ, ການລົງທຶນລະຫວ່າງສອງປະເທດມີການເຕີບໂຕຢ່າງບໍ່ຢຸດຢັ້ງ. ວົງເງິນການຄ້າໄດ້ລື່ນກາຍ 60 ຕື້ USD. ຫວຽດນາມ ພວມມານະພະຍາຍາມເຮັດໃຫ້ການຄ້າສອງຝ່າຍມີຄວາມດຸ່ນດ່ຽງ. ເລື່ອງຍູ້ແຮງການຮ່ວມມືກັບ ອາເມລິກາ, ໃນນັ້ນມີການຮ່ວມມືລະຫວ່າງບັນດາລັດ ກັບບັນດາທ້ອງຖິ່ນຂອງ ຫວຽດນາມ, ລະຫວ່າງບັນດາຂົງເຂດທີ່ຕ່າງຝ່າຍຕ່າງມີຄວາມສົນໃຈນັ້ນລັດຖະບານຫວຽດນາມໄດ້ຖືເປັນສຳຄັນ. ຫວຽດນາມ ຍາມໃດກໍ່ສ້າງເງື່ອນໄຂສະດວກໃຫ້ແກ່ຜະລິດຕະພັນຂອງອາເມລິກາເວົ້າລວມ ແລະ ລັດ Nebraska ເວົ້າສະເພາະ ມາຍັງ ຫວຽດນາມບົນພື້ນຖານຕ່າງຝ່າຍຕ່າງມີຜົນປະໂຫຍດ.
ສ່ວນທ່ານ John Pete Ricketts ຊີ້ແຈ້ງວ່າ ອາເມລິກາ ເວົ້າລວມ ແລະ ລັດ Nebraska ເວົ້າສະເພາະມີຄວາມປາດຖະໜາຢາກຊຸກຍູ້ການພົວພັນກັບ ຫວຽດນາມ. ທ່ານຢັ້ງຢືນວ່າ ລັດ Nebraska ມີຄວາມສາມາດບົ່ມຊ້ອນໃນການສົ່ງອອກຊີ້ນງົວຫຼາຍທີ່ສຸດຂອງ ອາເມລິກາ, ວົງເງິນສົ່ງອອກຊີ້ນງົວມາຍັງ ຫວຽດນາມ ໄດ້ເພີ່ມຂຶ້ນທົບ 3 ເທົ່າເມື່ອທຽບໃສ່ກັບກ່ອນນິ້. ລັດ Nebraska ກໍ່ຍັງມີທ່າແຮງກ່ຽວກັບດ້ານກະສິກຳ. ທ່ານຫວັງວ່າ ສອງຝ່າຍຈະແກ້ໄຂບາງຄວາມຫຍຸ້ງຍາກ, ຂໍ້ຕິດຂັດເພື່ອຊຸກຍູ້ແລກປ່ຽນການລົງທຶນ ແລະ ການຄ້າ.
(ແຫຼ່ງຄັດຈາກ VOV)